
„Kis pénz, kis foci?...” - Az UEFA pénzek hatása a kelet-európai nemzeti labdarúgó baj-nokságok versenyegyensúlyára

Kutatásom célja megvizsgálni a kelet-európai labdarúgó bajnokságok versenyegyensúlyát, valamint az UEFA versenysorozatokból származó bevételek hatását a versenyegyensúlyra. Kutatásom során 6 ország nemzeti bajnokságát vizsgáltam meg. Ezek Ausztria, Ukrajna, Csehország, Horvátország, Magyarország, Lengyelország. A vizsgált időszak 2009-2020-ig tartott. A kezdő időpont az Európa Liga bevezetésének éve, a vége pedig a kutatásom időpontjában utolsó elérhető UEFA eredménykimutatás miatt adott. Három hipotézist állítottam fel, amik vonatkoztak a beáramló pénzek összegére, valamint adott ország csapatainak játékoskeret-értékeire, annak koncentrációjának összefüggéseire, és a sportszakmai mutatók értékeire, így befolyásolva a versenyegyensúlyt.
Dolgozatomban röviden bemutatom a versenyegyensúly számítási módjait. Majd kiszámítom a vizsgált országok Lorenz görbéit, HRCB, C5, C5ICB, C3, C3ICB mutatóit is. A transfermarkt.de alapján meghatároztam az egyes országokban a csapatok kereteinek értékeit is, valamint az UEFA eredménykimutatásaiból kigyűjtöttem, hogy az egyes csapatok mekkora bevételre tettek szert a kupasorozatokból. Ezt követően a mutatókat és a beáramló pénzösszegeket, valamint a játékoskeret értékeket, és a beáramló pénzeket statisztikai módszerekkel (Pearsons-féle korreláció, 5%-os szignifikanciaszint mellett) összevetettem.
Az első hipotézisem szerint azokban az országokban, ahonnan gyakran kvalifikálják magukat csapatok a nemzetközi kupák főtáblájára, ott a játékoskeretek értéke, és azok koncentrációja is fokozódik. Ausztria, Ukrajna, Horvátország és Csehország csapatai rendszeres résztvevői a nemzetközi kupáknak, ezekben az országokban a játékoskeretek értéke és azok koncentrációja is fokozódik. Különösen markánsan látszódik Ausztriában, Ukrajnában és Horvátországban mindez, hiszen ezek esetében a BL bevételek is megjelennek és fokozzák a koncentrációt.
Második hipotézisem szerint a játékoskeret értékének koncentrációs mutatói és a sportszakmai eredmények koncentrációs mutatói között pozitív erős kapcsolat figyelhető meg. Több ország esetében is sikerült kapcsolatot találni, azonban nem mindig ugyanazon koncentrációs mutatók között, így nem jelenthető ki, hogy a játékoskeretek koncentrációja és a sportszakmai koncentráció együtt mozognak.
Mindezek alapján tehát nem jelenthető ki egyértelműen, hogy az UEFA bevételek befolyásolják a versenyegyensúlyt Kelet-Európában.



